P9_TA(2022)0120

EU's beskyttelse af børn og unge, der flygter på grund af krigen i Ukraine

Europa-Parlamentets beslutning af 7. april 2022 om EU's beskyttelse af børn og unge, der flygter på grund af krigen i Ukraine (2022/2618(RSP))

(2022/C 434/08)

Europa-Parlamentet,

— der henviser til FN-konventionen af 20. november 1989 om barnets rettigheder og tillægsprotokollerne hertil,

— der henviser til den europæiske menneskerettighedskonvention,

— der henviser til artikel 24 i Den Europæiske Unions charter om grundlæggende rettigheder,

— der henviser til Rådets henstilling (EU) 2021/1004 af 14. juni 2021 om oprettelse af en europæisk børnegaranti (1),

— der henviser til Kommissionens meddelelse af 24. marts 2021 om en EU-strategi om barnets rettigheder (COM(2021)0142),

— der henviser til FN's konvention af 13. december 2006 om rettigheder for personer med handicap,

— der henviser til sin beslutning af 29. april 2021 om den europæiske børnegaranti (2),

— der henviser til handlingsplanen for den europæiske søjle for sociale rettigheder,

— der henviser til Rådets gennemførelsesafgørelse (EU) 2022/382 af 4. marts 2022 om konstatering af massetilstrømning af fordrevne personer fra Ukraine som omhandlet i artikel 5 i direktiv 2001/55/EF og deraf følgende indførelse af midlertidig beskyttelse (3),

— der henviser til FN's globale undersøgelse af frihedsberøvede børn fra juli 2019,

— der henviser til FN's konvention om begrænsning af statsløshed af 30. august 1961,

— der henviser til FN's globale flygtningepagt fra 2018,

— der henviser til sin beslutning af 3. maj 2018 om beskyttelse af migrantbørn (4),

— der henviser til generel henstilling nr. 38 fra FN's Komité for Afskaffelse af Diskrimination mod Kvinder af 6. november 2020 om handel med kvinder og piger i forbindelse med global migration,

— der henviser til sin beslutning af 26. februar 2014 om seksuel udnyttelse og prostitution og konsekvenserne deraf for ligestillingen mellem kønnene (5),

— der henviser til Kommissionens meddelelse af 23. marts 2022 om modtagelse af dem, der flygter fra krigen i Ukraine: Europa rustes til at opfylde behovene (COM(2022)0131),

— der henviser til forretningsordenens artikel 132, stk. 2,

A. der henviser til, at Den Russiske Føderations invasion af Ukraine og angrebene rettet mod den ukrainske befolkning har fået et stort antal mennesker og familier til at flygte fra Ukraine, hvilket har haft enorme konsekvenser, navnlig for børn og unge i regionen som helhed;

B. der henviser til, at den seneste UNICEF-rapport (6) viser, at der pr. 25. marts 2022 er flygtet over 3,7 millioner flygtninge fra Ukraine siden krigens begyndelse; der henviser til, at dette tal forventes at fortsætte med at stige i de kommende uger; der henviser til, at FN også anslår, at der nu er næsten 6,5 millioner mennesker, der er blevet internt fordrevet siden krigens begyndelse, og yderligere 12,65 millioner mennesker, der er direkte berørt af konflikten;

C. der henviser til, at den seneste UNICEF-rapport (7) viser, at kvinder og børn udgør 90 % af alle flygtninge, der flygter fra Ukraine; der henviser til, at næsten halvdelen af de flygtninge, der flygter fra Ukraine, er i skolealderen (8); der henviser til, at UNICEF også anslår, at mere end 2,5 millioner børn er blevet internt fordrevet siden konfliktens begyndelse;

D. der henviser til, at nabolandene pr. 25. marts 2022 har håndteret en enorm tilstrømning af flygtninge, der flygter fra Ukraine, og at over 2,2 millioner er taget til Polen, over 579 000 til Rumænien, over 379 000 til Moldova, tæt på 343 000 til Ungarn og mere end 545 000 til andre lande (9);

E. der henviser til, at der med disse høje tal er en øget risiko for, at børn, især når de er uledsagede, kan blive udsat for vold, misbrug og udnyttelse, og at der er en øget risiko for, at børn forsvinder og bliver ofre for menneskehandel, navnlig når de bevæger sig på tværs af grænserne;

F. der henviser til, at over 100 000 børn, hvoraf halvdelen har et handicap, er i institutionel pleje og bor på kostskoler i Ukraine (10) og at over 90 % af disse børn har forældre; der henviser til, at der ifølge officielle tal blev født 4 311 babyer i Ukraine mellem den 24. februar og begyndelsen af marts, og at det anslås, at der var 265 000 gravide kvinder ved krisens begyndelse, hvoraf ca. 80 000 forventes at føde i løbet af de næste tre måneder;

G. der henviser til, at der ifølge FN's Flygtningehøjkommissariat (UNHCR) var mindst 35 875 statsløse personer og personer af ubestemt nationalitet i Ukraine i 2021; der henviser til, at omkring 10-20 % af de anslåede 400 000 romaer, der bor i Ukraine, er statsløse eller i risiko for statsløshed; der henviser til, at 55 % af de børn, der er født i Donetsk og Luhansk, og 88 % af de børn, der er født på Krim, angiveligt mangler ukrainske fødselsattester eller personlige dokumenter, hvilket bringer dem i fare for statsløshed (11); der henviser til, at børn i tvungen migration har en øget risiko for statsløshed på grund af problemer, der hænger sammen med hindringer for fødselsregistrering i deres oprindelsesland eller under fordrivelse og manglende anerkendelse af deres forældres statsløshed; der henviser til, at denne risiko forværres for uledsagede børn på grund af hindringer for dokumentation og registrering, herunder manglende dokumentation for familiemæssig tilknytning;

H. der henviser til, at den europæiske børnegaranti er et EU-instrument, hvis formål er at forebygge og bekæmpe fattigdom og social udstødelse ved at garantere gratis og effektiv adgang for børn med særlige behov til vigtige tjenester såsom førskoleundervisning og børnepasning, uddannelsesaktiviteter og skolebaserede aktiviteter, sundhedspleje og mindst ét sundt måltid hver skoledag samt effektiv adgang for alle børn med særlige behov til sund ernæring og passende boliger; der henviser til, at børnegarantiens mål bør gælde for alle børn i Unionen;

I. der henviser til, at børn af migranter og flygtninge ofte falder ned i hullerne mellem de nationale lovgivninger, og at børnene dermed lades i stikken, hvilket kan forværre deres sociale underudvikling og føre til usikkerhed og en højere risiko for at blive marginaliseret, mishandlet og misbrugt;

J. der henviser til, at børn, der vokser op med ressourcemangel og i usikre familiesituationer, er i større risiko for at opleve fattigdom og social udstødelse, hvilket har vidtrækkende konsekvenser for deres udvikling og senere voksenliv og giver næring til en ond cirkel af fattigdom på tværs af generationerne; der henviser til, at fattigdom og social udstødelse bedst håndteres ved hjælp af omfattende politikker, der anvendes snævert, men som har en bred anvendelse og ikke kun er rettet mod børn, men også deres familier og lokalsamfund, og ved at prioritere investeringer i skabelse af nye muligheder og løsninger; der henviser til, at alle sektorer i samfundet skal inddrages i løsningen af disse problemer, lige fra lokale, regionale, nationale og europæiske myndigheder til civilsamfundet;

K. der henviser til, at internationale organisationer har fastslået, at børnefattigdom både er en potentiel årsag til og konsekvens af krænkelser af børns rettigheder, som følge af den indvirkning som børnefattigdom har på børns udøvelse af deres rettigheder og den manglende håndhævelse af disse rettigheder;

L. der henviser til, at 378 sekundære og videregående uddannelsesinstitutioner til dato er blevet ødelagt i Ukraine af russisk bombardementer (12);

M. der henviser til, at det fortsat bør være en prioritet for EU og dets medlemsstater at sikre, at børn og unge integreres i pasnings- og læringsstrukturer;

N. der henviser til, at der forekommer alvorlige krænkelser af børn i forbindelse med konflikten, herunder af børn, der tilbageholdes; der henviser til, at der bør ses på den kort-, mellem- og langsigtede indvirkning af den væbnede konflikt på børn på en effektiv og omfattende måde, idet der gøres brug af de mange forskellige redskaber, der står til rådighed for EU, herunder nye og styrkede EU-retningslinjer om børn og væbnede konflikter;

O. der henviser til, at piger er særligt udsatte under den humanitære krise og fordrivelseskrisen, da de fortsat i uforholdsmæssig grad er ofre for forskelsbehandling på grund af kønsnormer og kønsbaseret vold;

P. der henviser til, at halvdelen af alle de flygtninge, der er flygtet til Moldova fra Ukraine, er børn;

1. glæder sig over offentliggørelsen af Kommissionens meddelelse af 23. marts 2022»om modtagelse af dem, der flygter fra krigen i Ukraine: Europa rustes til at opfylde behovene«, de operationelle retningslinjer for gennemførelsen af Rådets gennemførelsesafgørelse (EU) 2022/382 ( 13 ) og 10-punktsplanen for en stærkere europæisk koordinering med hensyn til modtagelse af flygtninge fra Ukraine;

2. minder om, at EU og alle medlemsstaterne har ratificeret FN's konvention om barnets rettigheder og derfor er forpligtet til at respektere, beskytte og opfylde de rettigheder, der er fastlagt heri; understreger, at barnets tarv i overensstemmelse med FN's konvention om barnets rettigheder altid bør komme i første række i alle afgørelser vedrørende børn;

3. opfordrer medlemsstaterne til at behandle alle børn, der søger tilflugt, først og fremmest som børn uanset deres sociale eller etniske baggrund, køn, seksuelle orientering, evner, nationalitet eller migrationsmæssige status;

4. opfordrer til, at der oprettes sikre passager og humanitære korridorer for børn, der flygter fra konflikten, både for uledsagede børn og børn med familier, og til, at børn, der er internt fordrevne, strandede i eller ude af stand til at forlade omkredsede områder, omgående får hjælp;

5. minder om betydningen af EU-strategien for børns rettigheder, børnegarantien, EU-strategien for bekæmpelse af menneskehandel EU-strategien for rettigheder for personer med handicap 2021-2030 og alle EU's eksisterende retlige instrumenter, herunder direktivet om midlertidig beskyttelse ( 14 ) , som støtte for medlemsstaterne til at hjælpe dem med at imødekomme de særlige behov hos børn, der flygter fra krigen;

6. understreger, at det er vigtigt, at medlemsstaterne udveksler oplysninger i fuld overensstemmelse med databeskyttelsesreglerne, og at registrering fra én medlemsstat anerkendes af en anden;

7. understreger, at alle børn har ret til at blive beskyttet mod vold, udnyttelse og misbrug, og at EU's medlemsstater skal sikre forebyggende foranstaltninger, navnlig for børn, der er i fare for menneskehandel og bortførelse, og støtte til børn, der har været udsat for vold og traumer; minder om, at børn i familiemiljøer generelt er sikrere og bedre taget hånd om, og opfordrer derfor til større støtte til familier og bestræbelser på at genforene familier; minder om, at der under alle omstændigheder altid bør foretages en vurdering af barnets tarv; opfordrer desuden til, at der ydes støtte til personer, der har overlevet kønsbaseret vold;

8. opfordrer Kommissionen til at hjælpe nabolandene med at etablere passende og sikre børnevenlige områder med børnebeskyttelsesmedarbejdere umiddelbart efter grænsen, såsom de »Blue Dot«-knudepunkter, der oprettes af UNICEF og UNHCR;

9. anbefaler på det kraftigste, at børnebeskyttelsesmedarbejdere og andre kritiske tjenester er til stede og tilgængelige ved grænsen med henblik på at identificere disse børns sårbarhed, navnlig ved præcist at identificere og registrere barnets nationalitet, statsløshed eller risiko for statsløshed ved ankomsten, og henvise dem til passende tjenester, herunder psykosocial støtte, mødresundhedsstøtte, beskyttelse mod kønsbaseret vold, familieopsporing og støtte til familiesammenføring, og for at sikre en korrekt overdragelse til de nationale børnebeskyttelsessystemer, således at børn får fuld adgang til alle grundlæggende tjenester og passende omsorg i overensstemmelse med internationale standarder for beskyttelse af børn;

10. opfordrer indtrængende alle parter til at arbejde tæt sammen med de ukrainske myndigheder om at fremskynde evakueringen af børn i institutioner og børn med behov for lægebehandling og til at sikre, at de overføres til passende lokal- eller familiebaserede plejemiljøer i medlemsstaterne, således at de kan modtage passende pleje;

11. understreger, at evakueringer altid bør gennemføres under overholdelse af særlige foranstaltninger, der tager hensyn til barnets tarv, og at der altid bør gives samtykke fra deres forældre eller personer, der er ansvarlige for deres pleje;

12. understreger betydningen af at indføre en EU-strategi for at intensivere den humanitære indsats på stedet for at redde familier og børn, navnlig sårbare børn, herunder børn fra dårligt stillede socioøkonomiske baggrunde, børn i institutionel pleje og familiepleje, på hospitaler samt børn med handicap, forældreløse børn og uledsagede børn, navnlig i kampzoner;

13. udtrykker bekymring over forlydender om, at der stadig opholder sig unge i interneringscentre for indvandrere i Ukraine, som er udsat for en øget risiko i forbindelse med fjendtlighederne; opfordrer Kommissionen til at samarbejde med de ukrainske myndigheder om at muliggøre en løsladelse af unge migranter og asylansøgere, der tilbageholdes i interneringscentre i Ukraine, og til at lette en sikker evakuering af dem;

14. glæder sig over Kommissionens meddelelse om oprettelsen af solidaritetsplatformen til udveksling af oplysninger om medlemsstaternes modtagelseskapacitet og antallet af personer, der nyder midlertidig beskyttelse på deres område;

15. understreger betydningen af at arbejde tæt sammen med de ukrainske myndigheder og de relevante internationale og ikkestatslige organisationer om at registrere og identificere børn, der rejser ind i EU fra institutionsforsorg i Ukraine, for at forhindre handel med børn, ulovlig adoption og andre mulige former for misbrug under fuld overholdelse af EU's databeskyttelsesstandarder; understreger betydningen af at overvåge disse børns trivsel og opholdssted efter deres ankomst til EU;

16. opfordrer til, at uledsagede børn og børn, der er adskilt fra deres familie, og børn fra institutioner i Ukraine straks inddrages i overvågningssystemerne for sociale tjenester og børnebeskyttelsestjenester i modtagelsesmedlemsstaterne med henblik på at lette familiesammenføring, når dette er i deres tarv i fremtiden, og til at føre tilsyn med, at der ydes omsorg for dem for at garantere deres sikkerhed og beskyttelse;

17. understreger betydningen af at indsamle opdelte data i overensstemmelse med EU's databeskyttelsesstandarder for at identificere sårbare grupper, der kommer fra Ukraine, herunder, men ikke begrænset til: børn i institutionel pleje, børn med handicap, børn fra romasamfund, papirløse børn og andre ikke-ukrainske børn, statsløse børn og børn, der er i fare for statsløshed, med henblik på at identificere særlige gruppers behov og yde støtte til opsporing og genforening af uledsagede børn, kvinder og ofre for menneskehandel;

18. noterer sig EU-platformen for registrering, som har til formål at gøre det muligt for medlemsstaterne at udveksle oplysninger for at sikre, at personer, der nyder midlertidig eller tilstrækkelig beskyttelse i henhold til national ret, effektivt kan nyde godt af deres rettigheder i alle medlemsstater, samtidig med at eventuelt misbrug begrænses;

19. opfordrer indtrængende nabomedlemsstaterne til at give børn børnevenlige oplysninger på et sprog, de forstår, om deres situation, rettigheder og den risiko, de kan stå over for i form af menneskehandel og andre former for udnyttelse; understreger, at oplysninger til voksne bør omfatte særlige afsnit om handel med børn med henblik på at advare omsorgspersoner og fremme skræddersyet støtte;

Modtagelsesforhold og sårbare børn

20. fremhæver, at børn har retten til og et medfødt behov for at være tæt på deres forældre eller en konstant omsorgsperson; understreger, at det er vigtigt, at søskende ikke adskilles, og at det derfor er vigtigt at huse uledsagede børn i familie- og lokalsamfundsbaserede miljøer for at gøre det muligt for alle børn at vokse op, ikke i institutioner, men i familier og lokalsamfund, og dermed forhindre unødvendig familieadskillelse; understreger, at man for børn, der er uledsagede, bør prioritere familiepleje eller anden pleje i nærmiljøet, og at man, hvor dette ikke er muligt, bør anbringe børn i faciliteter, der er adskilt fra voksne;

21. opfordrer medlemsstaterne til at sikre, at der hurtigt udpeges en værge for alle uledsagede børn ved ankomsten til deres første land, uanset deres nationalitet eller immigrationsstatus, og at alle oplysninger fra værgen gives på en børnevenlig måde; mener i denne forbindelse, at nabomedlemsstaterne bør gøre fuld brug af det eksisterende »European Guardianship Network«, og anbefaler kraftigt, at der, når der ikke er værger til rådighed i værtslandene, udpeges midlertidige værger i grænsesammenhæng for at sikre en korrekt overdragelse af ansvaret til de nationale børnebeskyttelsessystemer;

22. opfordrer til, at der stilles midler til rådighed til levering af væsentlige og livreddende tjenester inden for seksuel og reproduktiv sundhed (SRS) og umiddelbare tjenester til overlevende ofre for kønsbaseret vold i overensstemmelse med den indledende minimumsservicepakke for reproduktiv sundhed (Minimum Initial Service Package — MISP) med henblik på at forebygge og håndtere konsekvenserne af seksuel vold, reducere hiv-smitte, forebygge for høj sygelighed og dødelighed blandt mødre og nyfødte og planlægge omfattende tjenesteydelser inden for reproduktiv sundhed; opfordrer til en øjeblikkelig lettelse af grænseoverskridende adgang til pleje inden for seksuel og reproduktiv sundhed og/eller transit til andre EU-medlemsstater, hvor det er nødvendigt, for at overvinde alvorlige restriktioner i transitmedlemsstater og medlemsstater, der huser flygtninge, og sikre, at børn og unge, der flygter fra Ukraine, har adgang til omfattende SRS-tjenester og sanitære produkter;

23. understreger betydningen af lokalsamfund og kommuner samt civilsamfundsorganisationer i frontlinjen for modtagelse, indkvartering og adgang til uddannelse for børn og unge; opfordrer derfor Kommissionen til at fremskynde deres adgang til eksisterende EU-midler;

24. roser og anerkender civilsamfundets vigtige rolle i forbindelse med modtagelse, indkvartering, ydelse af humanitær bistand og juridisk bistand og social inklusion for børn og unge, der flygter fra krigen; minder om, at myndighederne ikke kan stole på, at borgere og civilsamfundsorganisationer alene organiserer modtagelsen og beskyttelsen af børn, der flygter fra Ukraine; understreger betydningen af, at medlemsstaternes myndigheder fører tilsyn med modtagelsen af uledsagede børn;

25. opfordrer Kommissionen til at bidrage til at styrke ordningerne for beskyttelse af børn i værtslandene med henblik på at forbedre den psykologiske støtte og adgangen til grundlæggende tjenester såsom uddannelse og sundhed for børn, der flygter fra Ukraine, på lige fod med børn i værtslandene, og til at indføre flytningsmekanismer, der prioriterer familiesammenføring og flytning af sårbare børn og andre for at mindske presset på nabolandene;

26. understreger behovet for at støtte sundhedssystemerne i værtslandene for at sikre kontinuitet i plejen af børn og unge, der flygter fra Ukraine, navnlig ved at levere vigtig medicin, f.eks. til patienter med hiv, kræft og sjældne sygdomme; opfordrer medlemsstaterne til at koordinere indsatsen med UNICEF og Verdenssundhedsorganisationen for at sørge for vaccination mod grundlæggende sygdomme til børn og unge, der flygter fra Ukraine, herunder polio, mæslinger og covid-19;

27. minder om, at EU og alle medlemsstaterne har ratificeret FN's konvention om barnets rettigheder og derfor er forpligtet til at respektere, beskytte og opfylde de rettigheder, der er fastlagt heri; opfordrer indtrængende medlemsstaterne til at indføre specifikke foranstaltninger for i tilstrækkelig grad at imødekomme behovene hos børn med handicap, herunder passende faciliteter og konstant omsorg fra screenede omsorgspersoner;

28. understreger behovet for at sikre, at der tages hensyn til LGBTIQ ± børns og — unges behov, navnlig ved at sørge for sikker og passende modtagelse eller pleje og ved at sikre, at der ikke sker forskelsbehandling ved grænseovergangsstederne; fremhæver de særlige vanskeligheder, som transseksuelle kvinder og regnbuefamilier står over for, når de krydser grænserne; understreger, at børn af par af samme køn risikerer at blive adskilt fra den ene eller begge forældre; opfordrer medlemsstaterne til at tage hensyn til de facto-forhold og -familier i forbindelse med gennemførelsen af direktivet om midlertidig beskyttelse;

29. glæder sig over Kommissionens initiativ til at oprette en solidaritetsmekanisme for medicinske overførsler inden for EU af flygtninge og fordrevne personer fra de medlemsstater, der grænser op til Ukraine, herunder børn og unge, der har behov for øjeblikkelig livreddende behandling og terapi;

30. opfordrer medlemsstaterne til at styrke den eksisterende fælles europæiske hotline for forsvundne børn (116 000) og den europæiske hjælpelinje, der yder gratis psykologisk bistand til børn og unge, der flygter fra Ukraine (116 111); insisterer på behovet for at styrke samarbejdet mellem medlemsstaterne om 116 000-hotlinen og på at styrke den grænseoverskridende indsats med henblik på at identificere og finde forsvundne børn;

Familiesammenføring

31. opfordrer medlemsstaterne til at håndtere alle sagerne om børn, der er flygtet fra Ukraine og midlertidigt er i deres varetægt, med det endelige mål at lette familiesammenføring, herunder ved at sikre, at myndighederne regelmæssigt og i fuld overensstemmelse med EU's databeskyttelsesstandarder tjekker eksisterende databaser, herunder databaser, der indsamler oplysninger om forsvundne børn; understreger, at der, i tilfælde hvor fysisk familiesammenføring ikke er umiddelbart mulig, bør opretholdes eller genetableres kontakt så hurtigt som muligt, herunder med søskende eller den udvidede familie; er af den opfattelse, at disse foranstaltninger skal omfatte stærke beskyttelses- og rapporteringsmekanismer, herunder skiltning for tjenester og henvisninger og forespørgsler med nationale systemer til forvaltning af børnebeskyttelsessager;

32. opfordrer medlemsstaterne til at standse adoptioner af børn for at undgå yderligere eller permanent adskillelse af børn fra deres forældre og familier i strid med deres tarv;

Flytning

33. opfordrer til fremme af flytningsmekanismer, herunder sikker, hurtig og koordineret transport på tværs af medlemsstaterne for børn og deres familier, der allerede befinder sig i nabomedlemsstater, navnlig for uledsagede børn og børn med handicap, som har behov for særlig omsorg, i tæt samarbejde med ukrainske myndigheder og ukrainske konsulære tjenester i EU, hvor det er nødvendigt af sundhedsmæssige årsager;

34. opfordrer Kommissionen til at hjælpe nabomedlemsstater med at foretage individuelle vurderinger af barnets tarv og — når de ledsages af en voksen, det være sig et familiemedlem, en slægtning eller en privat støtteperson — at sikre, at der findes et passende kontrolsystem for værtsfamilier til at sørge for beskyttelse af børnene og sikre, at de overføres i god behold til deres værtsfamilier;

Integration

35. opfordrer medlemsstaterne til at sikre en koordineret tilgang i programmeringen og implementeringen af EU-midler og til at sikre, at EU-finansiering hurtigt og direkte når frem til støttetjenesteudbydere i de mest berørte lande, herunder civilsamfundet og internationale organisationer; opfordrer endvidere medlemsstaterne til at fremskynde gennemførelsen af sådanne foranstaltninger og til at afsætte alle mulige nationale ressourcer suppleret med EU-midler såsom Den Europæiske Socialfond Plus, genopretningsbistand til samhørighed og til områder i Europa (REACT-EU), genopretnings- og resiliensfaciliteten, Den Europæiske Fond for Regionaludvikling, InvestEU, Erasmus +, Asyl-, Migrations- og Integrationsfonden og EU4Health for at sikre, at flygtninge nyder godt af socioøkonomisk integration, lige adgang til kvalitetsjob, uddannelse, erhvervsuddannelse og omsorg og er beskyttet mod børnefattigdom og social udstødelse; minder om, at medlemsstaterne skal medtage særlige foranstaltninger til at investere i børn og unge i deres nationale genopretnings- og resiliensplaner for at få adgang til fonden, jf. Next Generation-søjlen af genopretnings- og resiliensfaciliteten og samhørighedsaktionen for flygtninge i Europa (CARE); opfordrer Kommissionen og Rådet til at stille yderligere ressourcer til rådighed, hvis det er nødvendigt;

36. anerkender de udfordringer, som medlemsstaterne står over for med hensyn til at integrere lærende i deres uddannelsessystemer; opfordrer indtrængende medlemsstaterne til hurtigt at integrere lærende i alle aldre i de almindelige formelle, uformelle og ikkeformelle læringsstrukturer og til at yde specialiseret pædagogisk støtte til personer med yderligere behov, herunder børn fra marginaliserede samfundsgrupper såsom romaer, for at begrænse skolefrafaldet og undgå opsplitning på uddannelsesområdet, som fører til social udstødelse og forskelsbehandling; anerkender, at sproglige barrierer kan hæmme indskrivningen og resultaterne i skolen for børn, der flygter fra Ukraine; opfordrer derfor Kommissionen til at støtte medlemsstaternes nationale myndigheder i at sikre gratis tolkning, særlige sprogkurser og andre særlige programmer til at rekruttere ukrainske lærere samt lærere, der taler ukrainsk og/eller relevante mindretalssprog;

37. anerkender, at digitale værktøjer kan udgøre meget nyttige, fleksible og skræddersyede foranstaltninger til at sikre rettidig uddannelsesmæssig kontinuitet og yderligere støtte til børn og unge i sårbare situationer, og at de bør være i fuld overensstemmelse med databeskyttelsesstandarderne; opfordrer Kommissionen til at gøre bedst mulig brug af eksisterende digitale uddannelsesværktøjer og -udstyr, navnlig det, der er udviklet i Ukraine, for at sikre, at alle børn kan fortsætte deres uddannelse; gentager imidlertid, at disse bør være et supplement til fysiske strukturer, og understreger, at fremmødeundervisning er afgørende, navnlig i den nuværende situation, hvor disse børn og unge har brug for yderligere psykosocial støtte; opfordrer til, at værtslandene får samordnet støtte til at øge adgangen til passende psykologhjælp fra eksperter, der er i stand til at håndtere traumer relateret til krig; opfordrer i denne forbindelse medlemsstaterne til at støtte lærere, undervisere og andet undervisningspersonale, der arbejder med traumatiserede børn;

38. glæder sig over Kommissionens initiativ til at udvide onlineplatformen »School Education Gateway« for at hjælpe medlemsstaterne med at begynde at udveksle erfaringer og identificere, hvad der er nødvendigt for at fortsætte uddannelsen af fordrevne børn, som en kvikskranke til koordinering af undervisningsmateriale mellem Ukraine og medlemsstaterne på den lærendes sprog; understreger behovet for at trække på kapaciteten hos ukrainske lærere blandt de nyankomne til Europa;

39. insisterer på behovet for at anerkende eksamensbeviser, kvalifikationer og læringsperioder, herunder for undervisere og sundhedspersonale, da disse er afgørende for en gnidningsløs integration af børn og unge, der flygter fra Ukraine, i deres nye miljø; opfordrer indtrængende medlemsstaterne til i lyset af de nuværende omstændigheder at udvise fleksibilitet i tilfælde, hvor der mangler administrative dokumenter, og til at udvikle innovative og pragmatiske metoder til at kombinere både digitale og papirbaserede løsninger;

40. opfordrer indtrængende Kommissionen til nøje at overvåge de foranstaltninger, der træffes for at imødekomme de uddannelsesmæssige og sociale behov hos børn og unge, der flygter fra Ukraine, ved at gøre bedst mulig brug af indsamlingen af aggregerede data og samtidig sikre fuld overholdelse af EU's databeskyttelsesstandarder;

41. glæder sig over Kommissionens første forsøg på at lette tilpasningen af eksisterende EU-finansieringsprogrammer til støtte for unge, navnlig Erasmus + og Det Europæiske Solidaritetskorps, og opfordrer indtrængende til, at disse bestræbelser opretholdes eller styrkes i overensstemmelse med udviklingen og så længe, det er nødvendigt; understreger, at det i den styrkede ungdomsgaranti fastsættes, at alle unge fra 15 år bør modtage et tilbud om beskæftigelse, uddannelse, en lærlingeuddannelse eller et praktikophold, senest fire måneder efter at de er blevet arbejdsløse eller har forladt det formelle uddannelsessystem; opfordrer endvidere medlemsstaterne til at gennemføre den styrkede ungdomsgaranti for at sikre tilbud af høj kvalitet, herunder rimelige lønninger og adgang til social beskyttelse, forbud mod misbrug af atypiske kontrakter og sikring af arbejdsmiljøer, der er tilpasset behovene hos personer med handicap;

42. understreger sportens rolle i integrationsprocessen for flygtninge, navnlig børn og unge, og opfordrer medlemsstaterne til at lette børns og unges adgang til sportslige aktiviteter og interventioner, som vil hjælpe dem med at forbedre deres mentale trivsel, overvinde traumer, tilpasse sig deres nye miljø og skabe bånd til værtssamfundene;

43. glæder sig over visse landes bestræbelser på at stille øremærkede midler til rådighed for stipendier til ukrainske studerende og opfordrer til en fælles europæisk indsats i denne henseende; fremhæver betydningen af, at alle studerende, der flygter fra Ukraine, herunder internationale studerende, kan benytte sig af sådanne midler og fuldføre deres uddannelse, da de også befinder sig i en nødsituation; insisterer på betydningen af at støtte alle børn og unge;

44. anmoder Kommissionen og medlemsstaterne om yderligere at forfølge og vedtage en konsekvent tilgang til at imødegå de nuværende og fremtidige udfordringer, som krigen mod Ukraine udgør, og ikke at glemme erfaringerne fra reaktionen på denne krig, men snarere at gribe ind over for dem, herunder ved at anvende og gennemføre direktivet om midlertidig beskyttelse for at sikre adgang til beskyttelse for flygtninge og asylansøgere af enhver oprindelse;

45. opfordrer medlemsstaterne og navnlig de nationale EU-koordinatorer under den europæiske børnegaranti til at sikre adgang til gratis, effektive tjenester af god kvalitet for børn, der flygter fra Ukraine, på lige fod med andre børn i værtslandene i overensstemmelse med henstillingen om at sikre nationale integrerede foranstaltninger og tage hensyn til specifikke ulemper; fremhæver, at covid-19-krisen og ankomsten af flygtninge efter krigen i Ukraine yderligere kan forværre situationen for børn, der er truet af fattigdom og social udstødelse, eller børn, der har behov for adgang til pleje af høj kvalitet; opfordrer derfor medlemsstaterne og Kommissionen til hurtigst muligt at øge finansieringen af den europæiske børnegaranti med et særligt budget på mindst 20 mia. EUR med henblik på at bekæmpe den fattigdom, der rammer børn og deres familier, og bidrage til målet om at reducere fattigdommen med mindst 15 mio. senest i 2030 — herunder med mindst 5 mio. børn i alle medlemsstaterne senest i 2030; opfordrer i denne forbindelse alle medlemsstater til at afsætte mere end de mindst 5 % af midlerne fra Den Europæiske Socialfond Plus under delt forvaltning til støtteaktiviteter under den europæiske børnegaranti;

46. opfordrer i denne forbindelse medlemsstaterne til at øge investeringerne i bæredygtige job og social støtte til unge og forældre og at gennemføre målrettede beskæftigelsespolitikker, der sikrer en anstændig levestandard, rimelige lønninger og arbejdsvilkår, en god balance mellem arbejdsliv og privatliv, et rummeligt arbejdsmarked og højere beskæftigelsesegnethed med fokus på erhvervsrettet uddannelse; fremhæver, at der bør indføres gratis børnepasning for at lette forældres deltagelse på arbejdsmarkedet, navnlig for kvinder, og for at støtte børns sociale udvikling; understreger, at der er behov for at arbejde tæt sammen med nationale og europæiske fagforeninger for at støtte alle mennesker, der flygter fra Ukraine, i udøvelsen af deres beskæftigelsesmæssige og sociale rettigheder i medlemsstaterne;

47. opfordrer medlemsstaterne til at sikre passende og sikre boliger for alle, der flygter fra Ukraine; opfordrer medlemsstaterne til at prioritere tilvejebringelsen af permanente boliger til børn og deres familier, som er i fare for at blive hjemløse, og at inkludere boligløsninger til børn, der oplever hjemløshed og alvorlig udelukkelse fra boligmarkedet, i deres nationale handlingsplaner for børnegarantien; opfordrer medlemsstaterne til at sikre, at alle børn og unge, der flygter fra Ukraine, har adgang til rindende vand, sanitet og personlige hygiejnefaciliteter, både i hjemmet og i skolen;

o

o o

48. pålægger sin formand at sende denne beslutning til Rådet og Kommissionen;

(1) EUT L 223 af 22.6.2021, s. 14.

(2) EUT C 506 af 15.12.2021, s. 94.

(3) EUT L 71 af 4.3.2022, s. 1.

(4) EUT C 41 af 6.2.2020, s. 41.

(5) EUT C 285 af 29.8.2017, s. 78.

(6) UNICEF, Ukraine Situation: Refugee Response in Neighbouring Countries — Humanitarian Situation Report No 3, af 23. marts 2022.

(7) UNICEF, Ukraine Situation: Refugee Response in Neighbouring Countries — Humanitarian Situation Report No 3, af 23. marts 2022.

(8) Europa-Kommissionen, »På flugt fra Ukraine: støtte til uddannelse«, tilgængelig på: https://ec.europa.eu/info/strategy/priorities-2019-2024/stronger-europe-world/eu-solidarity-ukraine/eu-assistance-ukraine/information-people-fleeing-war-ukraine/fleeing-ukraine-support-education_da

(9) UNICEF, Ukraine Situation: Refugee Response in Neighbouring Countries — Humanitarian Situation Report No 3, af 23. marts 2022.

(10) Se UNICEF, »Unaccompanied and separated children fleeing escalating conflict in Ukraine must be protected«, fælles erklæring fra UNICEF's administrerende direktør Catherine Russell og FN's flygtningehøjkommissær Filippo Grandi af 7. marts 2022, og Hope and Homes for Children, The Illusion of Protection: An Analytical Report Based on the Findings of a Comprehensive Study of the Child Protection System in Ukraine, 2017, tilgængelig på: http://www.openingdoors.eu/the-illusion-of-protection-national-audit-of-the-child-protection-system-in-ukraine

(11) Se briefingen fra Det Europæiske Netværk om Statsløshed, »Stateless people and people at risk of statelessness forcibly displaced from Ukraine«, af 10. marts 2022, og UNHCR, »Stateless Persons«, som findes på https://www.unhcr.org/ua/en/stateless-persons.

(12) Kyiv School of Economics, »Direct damage caused to Ukraine’s infrastructure during the war has already reached almost $63 billion.Global economic losses are about $543-600 billion«, tilgængelig online på https://kse.ua/about-the-school/news/zbitki-naneseni-infrastrukturi-ukrayini-v-hodi-viyni-skladayut-mayzhe-63-mlrd/

(13) EUT C 126 I af 21.3.2022, s. 1.

(14) EFT L 212 af 7.8.2001, s. 12.